Labidakivi
Labidakivi on migmatiidist hiidrahn Viljandi maakonnas Põhja-Sakala vallas Kibaru külas. Kivi mõõtmed on järgmised: pikkus 10,4 m, laius 5,2 m, kõrgus 3,3 m, ümbermõõt 24,4 m ja maht 80 m³. Tegemist on mahu poolest Viljandi maakonna suurima rahnuga. Rahn on korrapärase piklik-ellipsoidse põhiplaani ja püstseintega. See on alusel vaevumärgatavalt ahenev ning üsna maapinnal paiknev. Pind on sammaldunud ja krobeline, idakülg huvitavalt murenenud ja justkui korrapärasteks plokkideks jagunenud. Rahn on alates 1937. aastast üksikobjektina looduskaitse all.